Abahlukuluzwa Ngezombusazwe Bafuna Inhlawulo
Abaphathwa kubi kuzehlakalo zokuhlukuluzwa balandise okwabehlelayo emhlanganweni oqoqwe ngabe National Transitional Justice Woking Group Zimbabwe bemanyene lezinye
HARARE — Abahlukuluzwa ngendaba zombusazwe bathi bafuna inhlawulo evela kulabo ababahlukumezayo, inengi labo kungamalunga ebandla le Zanu PF, bethi ngoba ukujeziswa kwabo ngokubotshwa kungabasuthisi njalo abanye babo kababotshwanga lokubotshwa. Unkosikazi Agnes Ncube wase Gokwe uveze ubuhlungu bakhe ngokukhala lapho elandisa phezu kokwenzakala kundodana yakhe eyazalwa iyinye, eyabulawa ngocuku, ngamalunga eZanu Pf eGokwe, lamanje kungaziwa ukuba abambulalayo bamngcwaba ngaphi, efela ukuba lilunga leMDC-T. Abaphathwa kubi kuzehlakalo zokuhlukuluzwa ngendlela ezehlukeneyo balandise okwabehlelayo emhlanganweni oqoqwe ngabe National Transitional Justice Woking Group Zimbabwe bemanyene leye Counselling Services Unit, ukwandulela ukuqakathekiswa kosuku lokunanza eokulondolozwa kwelungelo loluntu emhlabeni jikelele olwe International Day for the Right to Truth concerning gross Human Rights Violations and for the Dignity of Victims, luka mhlaka 24 Mbimbitho. Unkosikazi Ncube utthi lokhe ebuhlungu njalo akanelisi ukuzisebenzela njengoba laye watshaywa walinyazwa kabuhlungu, wakhumuka lamazinyo, ethi ufisa ngaye uthola umuntu omnakekelayo. Ukhala ngohulumende kamongameli Robert Mugabe, ethi ngoba elocuku labantu, okumenza akholwe ukuba akula nkululeko okukhulunywa ngayo eZimbabwe njengoba belokhu behlukuluzwa abalemibono ehlukene leye Zanu PF. Omunye wabalandise ubunzima abhekane labo ngemva kokubulawelwa umkakhe, koChiadzwa, ngunkosazana Sithandekile Ncube. Yena uthi umkakhe wabulawa ngomunye wamapholisa engela cala ayelidalile. Uqhubeke ethi kunje, usephila nzima ngemva kokubulawelwa obengumseleli wemuli wamtshiya elengane ezintathu. Umqondisi wenhlanganiso ye Zimbabwe Human Rights NGO Forum, ephatheke kumisebenzi yokutholisa uzulu, usizo lwamagqwetha, umnumzana Loyd Kuvheya, uchaze lumhlangano walamuhla njengendlela yokusungula uhambo lokuphathisa abahlukunyezwayo laba, ukupholisa amanxeba abo. U Kuvheya ethi kuyindlela njalo yokuphathisana labeHuman Rights Commission, kunhlelo zabo zokudingisisa okwenzakalayo ukuze kungaze kwaphinda kube khona kwelizayo, zixazululwe lezo ndaba, bagwetshwe abagwetshwayo kuthi nxa kuvuma bahlawulwe abahlukuluzwayo. Abaqoqe lumhlangano bathi bakubone kufanele batholise abahlukuluzwayo laba,ithuba lokuba balandise bona ngokwabo,inhlungu abahlangana lazo ngaleso sikhathi lokuthi batsho lezo nkinga abalokhe bebhekane lazo,ngendlela yokuba kuphathise ekuthini babhodle lanxa kungelula ukuwapholisa lawo manxeba kanye lokuzikhohlwa izehlakalo.